P. Hrušovský, predseda NR SR: (2003-09-10):
Otváram rozpravu o tomto bode programu. Ústne sa do rozpravy hlási pán poslanec Maxon. Písomne som nedostal žiadne prihlášky. Pýtam sa, či ešte niekto okrem pána poslanca Maxona? Nie. Končím možnosť ďalších prihlášok. Nech sa páči, pán poslanec Maxon. M. Maxon, poslanec: Ďakujem pekne za slovo. Vážený pán predseda Národnej rady, vážený pán minister, vážené panie poslankyne, vážení páni poslanci, v zásade je možné sa stotožniť s tým, čo bolo prezentované aj v konštatovaní pani spravodajkyne. Myslím si však, že priebeh druhého čítania bude potrebné, aby sme predovšetkým vo výbore pre pôdohospodárstvo ešte využili na upresnenie niektorých lehôt z hľadiska aplikácie zákona. Vy, ktorí sa tej problematike venujete, alebo ste sa venovali, tak viete, že prvý zákon bol prijatý v roku 1996, jeho následná novela v roku 2001 a toto je teda ďalšia novela, ktorá reaguje predovšetkým na zosúladenie právneho poriadku Slovenskej republiky so smernicami Európskej komisie. Toto prvé čítanie však chcem, dámy a páni, ešte využiť na jedno alebo dve konštatovania. Predovšetkým sa neviem stotožniť celkom s obsahom dôvodovej správy k tomuto návrhu zákona. Dovolím si tú dôvodovú správu citovať, to moje konštatovanie vychádza, dámy a páni, aj zo včerajšieho stanoviska ministra financií. Pre mňa je neakceptovateľné, aby predkladateľ, vo včerajšom prípade minister financií, odkazoval poslanca Národnej rady Slovenskej republiky na internetovú stránku ministerstva financií. Ak máme komplexne posudzovať akúkoľvek predlohu zákona, my si môžeme dopĺňať svoje informácie z internetovej stránky, ale internetová stránka nemôže byť podkladom na naše rozhodovania. V súvislosti s tým by som chcel konštatovať, že ministerstvo financií na tomto zákone participovalo jednou jedinou vecou a to je posledný odsek dôvodovej správy. Ministerstvo financií Slovenskej republiky v rámci pripomienkového konania listom z 29. 4. č. 8233 zaujalo stanovisko, že sa stotožňuje s vyjadrením predkladateľa vo všeobecnej časti dôvodovej správy, že návrh nebude mať dosah na štátny rozpočet, zamestnanosť a tvorbu pracovných miest. No nejdem teraz polemizovať, aké bude mať uplatňovanie tohto zákona, aký bude mať dosah na štátny rozpočet, ale, dámy a páni, v prípade takéhoto zákona konštatovať, že to nebude mať žiaden dosah na zamestnanosť a že to nebude mať žiadny dosah na tvorbu pracovných miest, je absolútne diletantské. Pretože uplatňovanie tohto zákona jednoducho spôsobí, že mnohé prevádzkarne v oblasti spracovania mäsa, mlieka, predovšetkým teda mäsa, jednoducho nesplnia kritériá tohto zákona, nesplnia teda ani kritériá Európskej komisie a jednoducho budú zavreté. To je však dôvod, ktorý som uvádzal, alebo teda postupne končia svoju činnosť, z toho pohľadu je úplne zrejmé, že to bude mať dosah na zamestnanosť a tvorbu pracovných miest. Preto by som chcel aj v tomto prípade predkladateľa upozorniť, aby k týmto veciam, pokiaľ sú tam stanoviská, aby sa pristupovalo objektívne a aby sa takéto zásadné vecné chyby tam neudiali. Pozitívne hodnotím tú skutočnosť, že pán minister pôdohospodárstva už pri našom rozhovore avizoval, že budeme hľadať spôsoby vo výbore na uplatnenie takého mechanizmu, aby sme využili ešte prípadné prechodné obdobie do marca-apríla budúceho roku, aby tie spracovateľské podniky, ktoré robia v oblasti potravín a majú disponibilné zdroje na svoju reštrukturalizáciu a inováciu, aby jednoducho získali certifikáty Európskej únie, aby sme čím viac týchto podnikateľských subjektov zachránili. O tom, ako sa nám to podarí, vás potom budeme informovať v pléne Národnej rady Slovenskej republiky v druhom čítaní. Ďakujem pekne za pozornosť. (Potlesk.)